वाशिंगटन. अमेरिका दुनियाभर के ई-मेल और फोन कॉल्स की जासूसी कर रहा है और उसका कोडनेम प्रिज्म है, यह जानकारी अमेरिकी गुप्तचर एजेंसी सीआईए के ही एक पूर्व अधिकारी ने सार्वजनिक की थी। अब अमेरिकी विधि विभाग ने इसे आपराधिक मामला मानते हुए जांच के आदेश दे दिए हैं। भारत इस जासूसी में पांचवें नंबर था जबकि पाकिस्तान दूसरे पर।
अमेरिका की राष्ट्रीय सुरक्षा एजेंसी (एनएसए) के गुप्त निगरानी कार्यक्रम (प्रिज्म) की जानकारी सार्वजनिक करने वाले व्यक्ति की पहचान गार्डियन अखबार ने सार्वजनिक की है। इसका नाम एडवर्ड स्नोडन है। यह सीआईए में एक तकनीकी सहायक था और रक्षा विभाग के ठेकेदार बूज एलन का कर्मचारी थी। हांगकांग में अपने कमरे में स्नोडन ने बताया, ‘खुफिया जानकारी सार्वजनिक करने से पहले मैंने काफी सोच विचार किया। मुझे लगा कि अमेरिका एक ऐसी अनुत्तरदायी और खुफिया मशीन बना रहा है जो सभी अमेरिकियों की जासूसी कर रही थी।’
व्हिसिल ब्लोअर स्नोडन ने गार्डियन से कहा, ‘मैं ऐसी दुनिया में नहीं रहना चाहता जहां मैं जो भी करूं जो भी कहूं सब रिकॉर्ड किया जाता हो।’ पिछले सप्ताह गार्डियन और वाशिंगटन पोस्ट ने खबर दी थी कि अमेरिकी सुरक्षा एजेंसियां फोन कॉल फेसबुक और गूगल जैसी बड़ी कंपनियों के इंटरनेट डाटा की जासूसी कर रही हैं।
स्नोडन ने कहा, यदि मैं आपके ईमेल या आपकी पत्नी के फोन का विवरण जानना चाहूं तो मुझे सिर्फ इंटरसेप्ट का इस्तेमाल करना है। मैं आपके ई-मेल, फोन रिकॉर्ड, क्रेडिट कार्ड सबकी जानकारी हासिल कर सकता हूं।’ गार्डियन ने बताया कि स्नोडन पिछले चार साल से बूज एलन और डेल जैसे ठेकेदारों के माध्यम से एनएसए के लिए काम कर रहे हैं।
आपराधिक जांच शुरू
अमेरिकी विधि विभाग की प्रवक्ता नंदा चित्रे ने सोमवार को बताया कि वर्गीकृत जानकारी की सूचना अनधिकृत रूप से सार्वजनिक हुई है। इसे आपराधिक मामला मनाते हुए जांच शुरू कर दी गई है। नेशनल इंटेलिजेंस के निदेशक कार्यालय ने कहा, इस जानकारी के सार्वजनिक होने से हुए नुकसान का आकलन किया जा रहा है।
खुलासा कैसे
तीन सप्ताह पहले स्नोडन ने हवाई स्थित एनएसए कार्यालय में खुफिया दस्तावेजों की प्रतियां तैयार कीं। अपने सुपरवाइजर से दो सप्ताह की छुट्टी मांगी। और हांगकांग चले गए। वे 20 मई से हांगकांग के होटल में बंद हैं।
क्यों चुना हांगकांग
हांगकांग में अभिव्यक्तिकी आजादी है। ‘मैं नहीं समझता कि मैं कभी स्वदेश लौट पाऊंगा।’ हांगकांग के साथ अमेरिका की प्रत्यर्पण संधि है लेकिन जानकारों का कहना है कि बचाव का सबसे अच्छा मौका यह है कि यह राजनीतिक मामला है न कि आपराधिक। लेकिन अगर हांगकांग ने प्रत्यर्पण की कोशिश की तो चीन वीटो कर सकता है।
शरण लेनी है तो आइसलैंड आना पड़ेगा
रेक्याविकत्नआइसलैंड इंटरनेट फ्रीडम देने वाला सबसे महत्वपूर्ण देश है। उसने कहा है कि वह स्नोडन को शरण देने को तैयार है लेकिन इसके लिए उसे व्यक्तिगत तौर पर आकर आवेदन देना होगा। आइसलैंड के इमिग्रेशन निदेशालय ने कहा है कि अभी तक स्नोडन का आवेदन नहीं मिला है।
खूब कमाया एलन ने : न्ययॉर्क टाइम्स
न्यूयॉर्क टाइम्स के अनुसार, स्नोडन की मालिक रही कंपनी बूज एलन ने खुफिया जानकारी रखने और संभालने की तकनीक अमेरिकी राष्ट्रीय सुरक्षा एजेंसी को बेचकर 1.3 अरब डॉलर (करीब 75.60 अरब रुपए) कमाए हैं। ताजा वित्तीय वर्ष में यह कंपनी की कुल आय का 23 प्रतिशत है।मजे की बात यह कि ओबामा प्रशासन के चीफ इंटेलिजेंस ऑफिसर जेम्स आर क्लैपर भी बूज एलन के अधिकारी रह चुके हैं।
गर्लफ्रैंड भी छोड़ी और आराम भी
स्नोडन (29) ने कहा कि उसने जो किया है उसके जोखिम से वह भली भांति अवगत है। वह हवाई में अपनी गर्लफ्रेंड और आराम की जिंदगी छोड़ आया है। वह खुलासे के बाद प्रसिद्धि से खुश है, लेकिन उसे पीछे छूट गए अपने परिवार की भी चिंता है। इससे उसकी नींद उड़ गई है। स्नोडन अभी हांगकांग में है और वह राजनीतिक शरण लेने की कोशिश में है।
hin_Deva hin_Deva hin_Deva hin_Deva mag_Deva hin_Deva mag_Deva hin_Deva hne_Deva hin_Deva hin_Deva hin_Deva mag_Deva hin_Deva hin_Deva hin_Deva